Илъэс куэдкIэ ди япэ итыну!
Урысей Федерацэмрэ Къэбэрдей-Балъкъэрымрэ гъуазджэхэмкIэ щIыхь зиIэ я лэжьакIуэ, «ЩIыхь дамыгъэ» орденыр зыхуагъэфэща скульптор цIэрыIуэ ТхьэкIумашэ Михаил Хьэмид и къуэм и ныбжьыр нобэ илъэс 90 ирокъу.
Республикэм, къэралым и монументальнэ гъуазджэм, художественнэ щэнхабзэм я лъабжьэр зыгъэтIылъа, а IэнатIэхэм хэлъхьэныгъэфIхэр хуэзыщIа ТхьэкIумашэ Михаил иджыри еш имыщIэу мэлажьэ, мывэхум, гранитым, домбеякъым, пхъэм «псэ яхилъхьэу», ахэр «къигъэпсалъэу». Абы и Iэдакъэ къыщIэкIа скульптурэхэм, бюстхэм ди щIыналъэм и мызакъуэу, къэралым и щIыпIэ куэ-дым пщIэшхуэ щагъуэтащ. ТхьэкIумашэм ищIащ литературэм, щIэныгъэм, щэнхабзэм, гъуазджэм зи цIэр къыхэнахэм, жылагъуэ лэжьакIуэхэм, политикхэм, лэжьакIуэшхуэхэм, 115-нэ шуудзэм хэту зауэм хэкIуэдахэм ящыщ куэдым фэеплъхэр. Абыхэм ящыщ куэд щахъумэ Къэбэрдей-Балъкъэрым, Урысей Федерацэм я къалэхэм дэт музейхэм. Ди фIэщ мэхъу скульпторым и лэжьыгъэхэр гъащIэ кIыхь зэрыхъунур, ахэр къэкIуэну щIэблэхэм зэралъагъунур, я мыхьэнэр зэрыиныр зэрызэхащIыкIынур.
Гъуазджэм и цIыху цIэрыIуэр узыншагъэ быдэ иIэу, гуфIэгъуэ щымыщIэу, дэрэжэгъуэмрэ гукъыдэжымрэ и куэду, зыхуэлажьэ лъэпкъыр абы и зэфIэкIхэм иригушхуэу илъэс куэдкIэ ди япэ итыну ди гуапэщ!
